Blitsbokke deur na eindstryd in Kaap | Netwerk24
Deur Marnus Kok 15 Desember 2019 15:28
Suid-Afrika was met 21-14 baas.
Die Blitsbokke se Ruhan Nel. Foto: Gallo Images
Frankryk was eerste op die telbord danksy 'n drie deur Marvin O'Connor nadat die besoekers in Suid-Afrika se helfte van die veld geboer het.
Maar die Blitsbokke het geweet hulle moet punte kry voor rustyd. So, Ruhan Nel het net voor die fluitjie vir die water-breek geblaas het oorgeduik, met Justin Geduld wat die drie verdoel het.
Toe JC Pretorius kort ná rustyd deurdraf, het die Hane waarskynlik geweet die Kaap gaan hulle nie goedgesind wees nie. Want hierna was dit grootliks eenrigtingverkeer.
Toe Siviwe Soyizwapi kort voor die einde oorduik, was Franse ondersteuners in die Kaapstad-stadion 'n grootliks uitgewisse spesie.
Buiten die Blitsbokke se spoedvrate, is dit waarskynlik hul voorspelers wat die grootste werk doen.
Ouens soos Pretorius en Chris Dry doen ongelooflike werk om besit by die afbreekpunte te bewerkstellig. Ongelukkig het Dylan Sage homself reg teen die einde 'n geelkaart op die lyf geloop.
* Die Blitsbokke kom in die eindstryd om 18:56 teen Nieu-Seeland te staan. Die Kiwi's het Fidji in die ander halfeindstryd met 24-7 geklop.
Suid-Afrika 21 (7): Drieë: Ruhan Nel, JC Pretorius, Siviwe Soyizwapi. Doelskoppe: Justin Geduld (3).
Frankryk 14 (7): Drieë: Marvin O'Connor, Jonathan Laugel. Doelskoppe: Jean-Pascal Barraque, Paulin Riva.